**ELŐTERJESZTÉS**

**Szombathely Megyei Jogú Város Közgyűlésének 2017. december 14–i ülésére**

**Javaslat a VAOSZ tekepálya fejlesztésével kapcsolatos döntések meghozatalára**

A 6162/2/A/2 hrsz-ú, 440 m2 hasznos alapterületű sportterem megnevezésű, természetben a Szombathely, Fő tér 14. szám alatti ingatlanvagyon (VAOSZ) tekepálya Szombathely Megyei Jogú Város Önkormányzata tulajdonában és a Szombathelyi Sportközpont és Sportiskola Nonprofit Kft. kezelésében lévő sportcélú ingatlan.

A szombathelyi és Vas megyei sportszervezetek között méltán népszerű és rendszeresen használt sportlétesítmény – a többszöri felújítások ellenére - jelenleg is eléggé elhasználódott állapotban van, korszerűsítése szinte elkerülhetetlen.

A felújítás tényszerű költségeinek megismerése érdekében az üzemeltető felkérte a Litkei Építésziroda Kft.-t, hogy mérje fel a létesítmény állapotát, és készítse el a felújítással összefüggő költségtervezetet. Az Építésziroda által elvégzett tanulmány jelen előterjesztés 1. sz. mellékletét képezi.

A létesítményben dolgozó szakemberek szerint a felújítással összefüggő költséget még ki kell egészíteni a pályákhoz tartozó vezérlőegységek költségeivel, amelynek összege négy pályát számolva mintegy 12 millió Ft.

Előzőeket figyelembe véve a VAOSZ tekepálya teljes felújításának költsége hozzávetőlegesen 80-85 millió Ft lenne.

2017. december 5-én egyeztetés zajlott a Magyar Bowling és Teke Szövetség Teke Alszövetsége főtitkárával (MATESZ) a forrás pályázati rendszerből történő biztosítása érdekében.

Vas megyében és Szombathelyen a teke sportág nagy népszerűségnek örvend. A VAOSZ tekepályát a Balogunyom szuperligás férfi, az Arborétum Herény KSE NB I-es férfi, valamint a Szombathelyi Szabadidősport Szövetség városi bajnokságában szereplő csapatok használják rendszeresen, így hetente 140-160 fő, havonta kb. 500-700 ember. A részletes sportszakmai tájékoztató az előterjesztés 2. sz. melléklete.

Tekintettel arra, hogy a létesítmény elavult, technikailag alkalmatlan, így nemzetközi és hazai versenyeket, válogatott mérkőzéseket, edzőtáborokat nem lehet itt tartani.

Ennek megfelelően indokolt, és szükséges lenne a létesítmény teljes körű rekonstrukciója.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2017. december „ ”**

**(: Dr. Puskás Tivadar :)**

**HATÁROZATI JAVASLAT**

**.…/2017. (XII. 14.) Kgy. számú határozat**

1. Szombathely Megyei Jogú Város Közgyűlése az előterjesztésben foglaltak szerint, szövetségi forrás bevonásával támogatja a VAOSZ tekepálya felújításának megvalósítását.
2. A Közgyűlés felkéri a Polgármestert, hogy a Magyar Bowling és Teke Szövetség Teke Alszövetsége (MATESZ) vezetőségénél a szükséges forrás biztosítása érdekében járjon el, és amennyiben szükséges, a további döntések meghozatalára vonatkozó javaslatát terjessze a Közgyűlés elé.

Felelősök: Dr. Puskás Tivadar, polgármester

Koczka Tibor alpolgármester

Molnár Miklós, alpolgármester

Dr. Károlyi Ákos, jegyző

(A végrehajtás előkészítéséért: Dr. Bencsics Enikő, az Egészségügyi és Közszolgálati Osztály vezetője, Karácsony Krisztina a Szombathelyi Sportközpont és Sportiskola Nonprofit Kft. ügyvezetője)

Határidő: azonnal